b'\n_START_ARTICLE_\nVornedskab\n_START_PARAGRAPH_\nVornedskab er betegnelsen for den plikten som var p\xc3\xa5lagt b\xc3\xb8ndene p\xc3\xa5 Sj\xc3\xa6lland, Lolland og Falster med tilh\xc3\xb8rende \xc3\xb8yer om \xc3\xa5 forbli p\xc3\xa5 sine f\xc3\xb8degods og til \xc3\xa5 overta eventuelt \xc3\xb8degods til feste. Ordningen kom i stand p\xc3\xa5  slutten av 1300-tallet for \xc3\xa5 sikre godseierne arbeidskraft  til bondeg\xc3\xa5rdene og til hoveri p\xc3\xa5 hovedg\xc3\xa5rdsmarken; blant annet p\xc3\xa5 bakgrunn av avfolkningen etter svartedauden._NEWLINE_Vornedskabet nevnes f\xc3\xb8rste gang i 1446 og utviklet seg p\xc3\xa5 slutten av 1400-tallet til at en herremann kunne selge sine vornede b\xc3\xb8nder. Det ble forbudt av Christian II som \xc2\xabondt og ukristelig\xc2\xbb. Kvinner var ikke bundet av vornedskabet._NEWLINE_Det lyktes innimellom vornede \xc3\xa5 flytte til kj\xc3\xb8psteder uten at de ble krevet tilbake.  I 1542 ble de vornede som hadde bodd i en kj\xc3\xb8pstad i tre \xc3\xa5r fritatt for sin vornedskab._NEWLINE_Christian IV fors\xc3\xb8kte i 1634 \xc3\xa5 avskaffe vornedskabet, men st\xc3\xb8tte p\xc3\xa5 motstand hos adelen. I riksdagen 1660 ble sp\xc3\xb8rsm\xc3\xa5let brakt p\xc3\xa5 bane igjen og senere av Christian V i Danske Lov i 1682. I 1696 ble vornedskabet opphevet p\xc3\xa5 M\xc3\xb8n og i 1702 p\xc3\xa5 de andre \xc3\xb8yene for de b\xc3\xb8ndene som var eller ble f\xc3\xb8dt etter Frederik IVs tronbestigelse (1699). Men det ble erstattet 31 \xc3\xa5r senere av stavnsb\xc3\xa5ndet av hensyn til muligheten for \xc3\xa5 skrive ut soldater. Stavnsb\xc3\xa5ndet gjaldt over hele Danmark.'